钦定古今图书集成/理学汇编/文学典/第122卷 > 《驸马都尉乔君集序》卢照邻
## 钦定古今图书集成/理学汇编/文学典/第122卷 > 《驸马都尉乔君集序》卢照邻

昔文王既殁，道不在于兹乎？尼父克生，礼尽归于是
矣。其后荀卿、孟子，服儒者之褒衣；屈平、宋玉，弄词人
之柔翰。礼乐之道，已颠坠于斯文；《雅》《颂》之风，犹绵联
于季叶。痛乎王泽既竭，诸侯为麋鹿之场；帝图伊梗，
天下作豺狼之国。秦人一灭旧章，大愚黔首。群书赴
火，化崑岳之高烟；儒士投坑，变蓬莱之巨壑。乐沉于
海河，间王眷眷于古篇，《礼》适诸夷齐，叔孙区区于绵
蕝。安国讨论科斗，《五典》叶从；史迁祖述获麟，《八书》爰
创。衣冠礼乐，重闻三代之风；玉帛讴歌，无坠《六经》之
业。郁其兴咏，《大雅》于是为群。自此迄今，年逾千祀。圣
门论赋，相如为入室之雄；阙里裁诗，公干即升堂之
客。陆平原龙惊学海，浮天泉以安流；鲍参军鹤翥文
场，代黄金之平埒，临曲台之上路，面通衢之小苑。莲
红水碧，堪钓叟之淹留；桂白山青，宜王孙之攀折。香
车贵士，不掩龙关；缝掖书生，时通驿骑。坐兰径，敞松
扉，“北牖动而清风来，南轩幽而白云起。欣然命驾，吊
曲江之𬮿渊；兴尽而归，聆伊川之笙吹。三朝庆谒，趋
剑履于南宫；五日归”休，闻歌锺于北里。雍容车骑，屡
动雕章；啸傲烟霞，仍涵宝思。奢不败德，笑金谷之罗
纨；俭不邀名，悲兰陵之刍布。荣期三乐，君实四之；平
子四愁，我无一矣。君教训子弟，不读非圣之书；抚爱
家僮，常恐名奴之辱。婚嫁已毕，欲就金丹；轮盖非荣，
犹思道树。明霞晓挹，终登不死之庭；甘露秋团，傥践
无生“之岸，凡所著述，多以适意为宗，雅爱清灵，不以
繁词为贵。足以传诸好事，贻厥孙谋。”故撰而存之，凡
为若干卷云尔。